****

 **KAZLŲ RŪDOS SAVIVALDYBĖS TARYBA**

**SPRENDIMAS**

**DĖL PRITARIMO KAZLŲ RŪDOS SAVIVALDYBĖS KONTROLĖS IR AUDITO TARNYBOS 2019 METŲ VEIKLOS ATASKAITAI**

2020 m. balandžio 29 d. Nr. TS-93

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu, 27 straipsnio 9 dalies 15 punktu, Lietuvos Respublikos Vyriausybės 2019 m. vasario 13 d. nutarimu Nr. 135 patvirtinto Viešojo sektoriaus subjekto metinės veiklos ataskaitos ir viešojo sektoriaus subjektų grupės metinės veiklos ataskaitos rengimo tvarkos aprašo 4 ir 18 punktais, Kazlų Rūdos savivaldybės tarybos 2016-03-16 sprendimu Nr. TS V(11)-2539 patvirtinto Kazlų Rūdos savivaldybės tarybos veiklos reglamento 189 punktu Kazlų Rūdos savivaldybės taryba nusprendžia:

Pritarti Kazlų Rūdos savivaldybės Kontrolės ir audito tarnybos 2019 metų veiklos ataskaitai (pridedama).

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

 PRITARTA

 Kazlų Rūdos savivaldybės tarybos

 2020 m. balandžio 29 d.

 sprendimu Nr. TS-93

**KAZLŲ RŪDOS SAVIVALDYBĖS KONTROLĖS IR AUDITO TARNYBOS 2019 METŲ VEIKLOS ATASKAITA**

**VADOVO ŽODIS**

 Įgyvendinant Lietuvos Respublikos vietos savivaldos įstatymo 27 straipsnio 9 dalies 15 punkto, Kazlų Rūdos savivaldybės tarybos (toliau tekste – Savivaldybės taryba) veiklos reglamento[[1]](#footnote-1) 189 punkto ir Kazlų Rūdos savivaldybės kontrolieriaus (toliau tekste – Savivaldybės kontrolierius) pareigybės aprašymo[[2]](#footnote-2) 7.8 punkto nuostatas, Savivaldybės kontrolierius metinę Kazlų Rūdos savivaldybės kontrolės ir audito tarnybos (toliau tekste – Kontrolės ir audito tarnyba) veiklos ataskaitą teikia Savivaldybės tarybai.

Kontrolės ir audito tarnyba yra savarankiška biudžetinė savivaldybės įstaiga, įregistruota Juridinių asmenų registre, turinti savo antspaudą su pavadinimu ir Savivaldybės herbu, atliekanti jai įstatymais priskirtas viešojo administravimo funkcijas. Savivaldybės kontrolierius yra įstaigos vadovas, atskaitingas Savivaldybės tarybai. Savivaldybės biudžete Kontrolės ir audito tarnybai skiriamų asignavimų dydį nustato Savivaldybės taryba.

Kontrolės ir audito tarnybos kompetenciją apibrėžia Lietuvos Respublikos vietos savivaldos įstatymas ir Kazlų Rūdos savivaldybės kontrolės ir audito tarnybos nuostatai[[3]](#footnote-3). Audito atlikimo teisiniai pagrindai įtvirtinti Valstybinio audito reikalavimuose[[4]](#footnote-4), o procedūros – Veiklos audito, Finansinio ir teisėtumo audito vadovuose.

Kontrolės ir audito tarnyba prižiūri, ar teisėtai, efektyviai, ekonomiškai ir rezultatyviai valdomas ir naudojamas savivaldybės turtas bei patikėjimo teise valdomas valstybės turtas, kaip vykdomas savivaldybės biudžetas ir naudojami kiti piniginiai ištekliai[[5]](#footnote-5).

Kontrolės ir audito tarnyba atlieka auditus Savivaldybės administracijoje, Savivaldybės administravimo subjektuose bei Savivaldybės kontroliuojamose įmonėse. Bendras auditų tikslas – pareikšti nepriklausomą nuomonę dėl finansinių ir kitų ataskaitų tikrumo ir teisingumo. Be to, atliekant auditus taip pat siekiama kuo anksčiau atskleisti nukrypimus nuo priimtų standartų, imtis priemonių, kurios ateityje užkirstų kelią pažeidimams arba bent sumažintų jų atsiradimo galimybę.

Vietos savivaldos įstatymas nustato, kad Kontrolės ir audito tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais. Kontrolės ir audito tarnyba, atlikdama auditus, vadovaujasi tarptautinių ir nacionalinių audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo principais.

Kontrolės ir audito tarnyba dalyvauja Savivaldybių kontrolierių asociacijos veikloje. Savivaldybių kontrolierių asociacija nuo 2007 m. yra asocijuota Europos Komisijos įsteigtos Europos regioninių išorinio finansų audito institucijų organizacijos (EURORAI), narė.

Savivaldybės tarybos 2015 metų lapkričio 11 d. sprendimu Nr. TS V(6)-2453 buvo nustatytas didžiausias leistinas pareigybių skaičius Kontrolės ir audito tarnyboje – 2.

Kontrolės ir audito tarnyboje nuo 2012 metų vasario 20 d. Savivaldybės kontrolierės pareigose dirba I. Kaminskienė. Savivaldybės kontrolierė yra įgijusi ekonomikos bakalauro ir viešojo administravimo (savivaldos institucijų administravimo programa) magistro kvalifikacinius laipsnius, turi 15,5 metų viešojo administravimo patirtį ir 12 metų darbo patirtį audito srityje.

Kontrolės ir audito tarnybos vyriausiojo specialisto pareigose nuo 2016-03-29 dirba E. Guogienė. Vyriausioji specialistė yra įgijusi vadybos ir verslo administravimo bakalauro kvalifikacinį laipsnį, turi 5,5 metų patirtį audito srityje.

Savivaldybės kontrolierius yra atskaitingas Savivaldybės tarybai.

Kontrolės ir audito tarnyboje 2019 metais vykdytas vidaus administravimas rengiant, priimant ir įgyvendinant administracinius sprendimus, organizuojant ir atliekant dokumentų valdymo procesus bei kitas Kontrolės ir audito tarnybos veiklos organizavimo funkcijas.

Šiandien Tarnybai keliami ypač aukšti profesiniai ir etikos reikalavimai. Savivaldybės kontrolieriaus 2019 metų kovo 13 d. įsakymu Nr. KĮ-4 patvirtintas Kontrolės ir audito tarnybos 2019 metų valstybės tarnautojų mokymų metų planas, kuriame nustatytos mokymo ir profesinio tobulinimo kryptys.

Nuolatinis mokymasis ir tobulėjimas yra būtina sąlyga profesionaliam audito atlikimui ir kitų Kontrolės ir audito tarnybos valstybės tarnautojų kompetencijai priskirtų funkcijų vykdymui. Mes siekiame didinti audito poveikį, efektyviai naudoti turimus išteklius ir tobulinti darbuotojų profesinę kompetenciją. Skiriame daug dėmesio Tarptautinių audito standartų taikymui atliekamuose audituose.

2019 metais Kontrolės ir audito tarnybos darbuotojai kėlė kvalifikaciją ir dalyvavo šiuose seminaruose ir mokymuose:

- švietimo įstaigų darbo apmokėjimo sistema, darbo užmokesčio apmokestinimas po 2019-01-01 ir 2018 metų ataskaitų teikimas į VSAKIS (6 akad. val.);

- Sutarčių keitimų teisinis reglamentavimas ir praktika (8 akad. val.);

- Finansinių ataskaitų auditų programa (2 akad. val.);

- Tarnybinė (profesinė) etika ir korupcijos prevencija viešųjų pirkimų, įdarbinimo, ES ir paramos lėšų skirstymo ir naudojimo bei sveikatos apsaugos srityse dirbantiems valstybės tarnautojams“ (6 akad. val.);

- Rizikos valdymas savivaldybės valdymo ir kontrolės sistemoje (2 asm. x 6 akad. val.);

- Audito atlikimo savivaldoje geroji praktika (2 asm. x 4 akad. val.).

**I SKYRIUS**

**KONTROLĖS IR AUDITO TARNYBOS 2019 METŲ VEIKLOS TIKSLŲ IR UŽDAVINIŲ ĮGYVENDINIMAS**

Kontrolės ir audito tarnybos veiklos nuostatuose numatytas veiklos tikslas, uždaviniai ir funkcijos, taip pat įtvirtinta nuostata, kad Kontrolės ir audito tarnybai teisės aktais priskirta kompetencija įgyvendinama planavimu.

Kontrolės ir audito tarnybos veiklos mastas kiekvienais metais nustatomas Savivaldybės kontrolieriaus patvirtintame, su Savivaldybės tarybos Kontrolės komitetu suderintame veiklos plane.

Kontrolės ir audito tarnybos 2019 metų veiklos planas buvo patvirtintas Savivaldybės kontrolieriaus 2018 metų lapkričio 5 d. įsakymu Nr. KĮ-9[[6]](#footnote-6). Planas buvo parengtas atsižvelgiant į teisės aktuose reglamentuotų auditų atlikimą ir išvadų teikimą, įvertinant turimus žmogiškuosius išteklius. Su Kontrolės ir audito tarnybos 2019 metų veiklos planu galima susipažinti interneto svetainėje http://www.kazluruda.lt/index.php?-39054231.

Kontrolės ir audito tarnyba, vykdydama jai pavestus uždavinius, atlieka išorės finansinį (teisėtumo), veiklos auditą ir ribotos apimties auditus (tikrinimus).

Šioje ataskaitoje pateikiama informacija apie Kontrolės ir audito tarnybos 2019 metais atliktus auditus ir kitą veiklą.

Kontrolės ir audito tarnyba 2019 metais atliko visas veiklos plane suplanuotas užduotis: metų pirmame pusmetyje užbaigė ankstesniais metais pradėtus auditus ir pradėjo naujus Savivaldybės viešojo sektoriaus subjektų finansinių ir kitų ataskaitų duomenų ir veiklos vertinimus.

Kontrolės ir audito tarnyba 2019 metais parengė ir pateikė visas reikalingas išvadas dėl Savivaldybės metinių ataskaitų. Kontrolės ir audito tarnybos darbas apėmė Savivaldybės biudžeto pajamų ir išlaidų duomenų, savivaldybės turto ir įsipareigojimų, savivaldybės turto naudojimo, valdymo ir disponavimo juo teisėtumo vertinimą. Buvo parengtos atliktų vertinimų ataskaitos ir išvados, jos pristatytos teisės aktų nustatyta tvarka. Visų auditų rezultatai buvo pristatyti Savivaldybės tarybos Kontrolės komitetų posėdžiuose.

Vietos savivaldos įstatyme įtvirtinta nuostata teikti duomenis Valstybės kontrolei apie savivaldybės konsoliduotųjų ataskaitų rinkinio audito rezultatus. 2019 m. bendradarbiavome su Valstybės kontrole, atlikdami audito procedūras kokybiškai reikšmingose srityse, teikdami informaciją apie audito rezultatus. Dalyvavome Valstybės kontrolės organizuotame susitikime -diskusijoje, kurios metu buvo pristatyta 2018 m. Nacionalinio finansinių ataskaitų rinkinio audito strategija, aptartos problemos ir klausimai, iškilę savivaldybių kontrolieriams, aptarti tarpiniai rezultatai.

**1.1. Išvados, teikiamos tarybai**

Įgyvendindami Vietos savivaldos įstatymo ir kitų įstatymų nuostatas, parengėme ir Savivaldybės tarybai pateikėme audito išvadas **dėl**:

**- Kazlų Rūdos savivaldybės 2018 metų konsoliduotųjų ataskaitų rinkinių, savivaldybės biudžeto ir turto naudojimo. Audito išvadoje pateikėme nuomones:**

**Besąlyginė nuomonė**

**Dėl savivaldybės 2018 m. konsoliduotųjų biudžeto vykdymo ataskaitų rinkinio duomenų,** nes ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.

**Besąlyginė nuomonė**

**Dėl savivaldybės 2018 m. konsoliduotųjų finansinių ataskaitų rinkinio duomenų,** nes 2018 metų konsoliduotųjų finansinių ataskaitų rinkinys parodo tikrą ir teisingą Kazlų Rūdos savivaldybės 2018 m. gruodžio 31 d. finansinę būklę, 2018 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.

**Dėl Savivaldybės lėšų ir turto valdymo, naudojimo, disponavimo jais**

* **Kazlų Rūdos savivaldybės galimybės imti ilgalaikę paskolą vykdomam investiciniam projektui finansuoti.**

Atliekant vertinimą buvo surinkti įrodymai, pagrindžiantys Savivaldybės skolinius įsipareigojimus ir suteikiantys pagrindą pateikti Savivaldybės tarybai išvadą dėl galimybės imti ilgalaikę paskolą iš kredito įstaigos projektui „Ikimokyklinio ugdymo paslaugų plėtra Kazlų Rūdoje“ įgyvendinti. Per 2019 m. grąžinus Savivaldybės biudžete suplanuotus 195,0 tūkst. Eur paskolų ir numačius asignavimus imamos 255,0 tūkst. Eur paskolos grąžinimui,Kazlų Rūdos savivaldybės taryba gali priimti sprendimą leisti imti ilgalaikę paskolą iki 255,0 tūkst. Eur iš palankiausias sąlygas suteikiančios kredito įstaigos projektui „Ikimokyklinio ugdymo paslaugų plėtra Kazlų Rūdoje“ finansuoti, nes Lietuvos Respublikos teisės aktais nustatyti skolinimosi limitai ir Kazlų Rūdos savivaldybės prisiimti įsipareigojimai 2019-05-31 duomenimis suteikė šią galimybę.

* **Kazlų Rūdos savivaldybės galimybės suteikti garantiją dėl VšĮ Kazlų Rūdos ligoninės imamo finansinio lizingo.**

Atlikus vertinimą nustatėme, kad atsižvelgiant į Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatymu nustatytus savivaldybės skolinimosi, skolos ir garantijų limitus bei Savivaldybės skolos, skolinimosi ir garantijų limitų likučius 2019 m. rugsėjo 30 d., Savivaldybė gali pasinaudoti galimybe suteikti 76,0 tūkst. Eur garantiją dėl VšĮ Kazlų Rūdos ligoninės imamo finansinio lizingo rentgeno aparato skaitmenizacinei įrangai įsigyti iš palankiausias sąlygas suteikiančios kredito įstaigos.

**1.2. Finansiniai (teisėtumo) ir veiklos auditai**

**Finansiniai (teisėtumo) auditai**

Per ataskaitinį laikotarpį, įgyvendindami 2019 m. Tarnybos veiklos planą, užbaigėme visus suplanuotus finansinius (teisėtumo) auditus. Pagrindines audito procedūras (detaliuosius testus) atlikome Savivaldybės administracijoje (įskaitant Savivaldybės iždą) ir Kazlų Rūdos Jurgio Dovydaičio viešojoje bibliotekoje. Kituose grupės komponentuose atlikome pagrindines analitines audito procedūras.

Šioms audito procedūroms atlikti buvo atrinkti audito pavyzdžiai, kurie, mūsų nuomone, geriausiai reprezentavo audito visumą. Pakankamiems, patikimiems, tinkamiems ir racionaliems audito įrodymams gauti, atsižvelgiant į audito tikslus, naudotos Valstybinio audito reikalavimuose patvirtintos audito procedūros: perskaičiavimas (matematinio tikslumo patikrinimas), tikrinimas (dokumentų, turto ir kt.), stebėjimas (procesų, procedūrų ir kt.), paklausimas (klausimų pateikimą ir atsakymų į juos gavimą), analitines procedūras (tam tikrų duomenų analizė).

Audito metu vertinome: savivaldybės ilgalaikio turto apskaitą, pokyčius bei pažangą šioje srityje; kaip vykdomi viešieji pirkimai ir ar lėšos prekėms, paslaugoms ir darbams įsigyti naudojamos ekonomiškai; ar laikomasi darbo užmokesčio ir kitų išmokų mokėjimą bei darbo laiko apskaitą reglamentuojančių teisės aktų; ar turtas įsigyjamas ir valdomas teisės aktų nustatyta tvarka bei laikantis racionalumo ir efektyvumo principų; 2018 metų biudžeto vykdymo ir finansinių ataskaitų rinkinių duomenis ir pareiškėme nepriklausomą nuomonę.

Siekdami, kad subjektų metinės finansinės atskaitomybės duomenys būtų tikri ir teisingi, o lėšos ir turtas būtų valdomi ir naudojami nepažeidžiant teisės aktų, auditų metu nuolat bendradarbiavome su audituojamų subjektų vadovais, apskaitos specialistais ir kitais darbuotojais (atlikome aiškinamąjį darbą, teikėme žodinius patarimus ir rekomendacijas). Atskirais audito etapais vadovai ir darbuotojai buvo informuojami žodžiu ir raštu apie nustatytas klaidas ir neatitikimus bei teikiamos rekomendacijos jiems ištaisyti.

Atliekant Kazlų Rūdos savivaldybės 2018 metų konsoliduotųjų ataskaitų rinkinio, savivaldybės lėšų ir turto valdymo, naudojimo ir disponavimo jais auditą, buvo naudotasi Kazlų Rūdos savivaldybės nekilnojamojo turto valdymo (2019-01-28 audito ataskaita Nr. SĮ-01) audito rezultatais.

**Finansinių (teisėtumo) auditų apimtis**

Savivaldybės 2018 metų konsoliduotųjų biudžeto vykdymo ataskaitų rinkinys (įvykdymas)

Savivaldybės 2018 metų konsoliduotųjų finansinių ataskaitų rinkinys

Turto ir atitinkamai finansavimo sumų, įsipareigojimų ir grynojo turto likutis 32 228,8 tūkst. Eur

Biudžeto pajamos

11 269,0 tūkst. Eur

Savivaldybė gavo 15 303,3 tūkst. Eur pajamų

Savivaldybė patyrė 15 023,9 tūkst. Eur išlaidų

Biudžeto išlaidos

11 112,8 tūkst. Eur

Asignavimų valdytojų skaičius - 19

* **Savivaldybės 2018 metų konsoliduotųjų biudžeto vykdymo ataskaitų rinkinys:**

Kazlų Rūdos savivaldybės taryba (toliau – Savivaldybės taryba) 2018-02-14 sprendimu Nr. TS-17 „Dėl Kazlų Rūdos savivaldybės 2018 metų biudžeto tvirtinimo“ patvirtino 2018 m. savivaldybės biudžeto pajamas ir asignavimus – 11090,7 tūkst. Eur, iš jų: metų pradžios likutį, skirtą paskirstymui –495,6 tūkst. Eur, finansinių įsipareigojimų prisiėmimo (skolinimosi) pajamų ir asignavimų –190,0 tūkst. Eur.

Vadovaujantis Biudžeto sandaros įstatymu, biudžetas sudarytas programiniu principu, asignavimai skirti 6-ių Savivaldybės tarybos patvirtintų veiklos programų vykdymui. Biudžetinių metų eigoje Savivaldybės biudžetas Savivaldybės tarybos sprendimais buvo tikslintas 8-is kartus, atsižvelgiant į Lietuvos Respublikos Vyriausybės nutarimus, valstybės institucijų vadovų įsakymus, Savivaldybės veiklos plano programų koordinatorių ir biudžeto asignavimų valdytojų prašymus tikslinti pajamas ir asignavimus.

Savivaldybės biudžeto pajamų ir išlaidų plano vykdymo ataskaitos duomenimis (forma Nr.1-sav.) patikslintas 2018 metų biudžeto pajamų planas buvo 11104,0tūkst.Eur, biudžeto įplaukos iš finansinio turto ir įsipareigojimų sudarė 190,0tūkst. Eur. 2018 metais biudžeto pajamų planas įvykdytas 101,5 %: mokesčiai – 103,2 %, dotacijos – 98,9 %, kitos pajamos – 110,8 %, materialiojo ir nematerialiojo turto realizavimo pajamos – 80,0 %.

Savivaldybės biudžeto išlaidų sąmatos vykdymo ataskaitos duomenimis (forma Nr.2-sav.) patikslintas 2018 metų biudžeto išlaidų ir išmokų planas 11789,7 tūkst. Eur (2017 m. – 10839,4 tūkst. Eur), įvykdytas11350,0 tūkst. Eur (2017 m. – 10455,8 tūkst. Eur) arba96,3 %. Savivaldybės biudžeto išlaidų pagal valstybines funkcijas struktūroje didžiausią savivaldybės biudžeto išlaidų dalį – 48,1 % – sudaro švietimas; 15,8 % – ekonomika; 14,5 % – socialinė apsauga; 10,9 % – bendros valstybės paslaugos.

**1 pav. Kazlų Rūdos savivaldybės 2018 m. biudžeto rodikliai, tūkst. Eur.**

* **Savivaldybės 2018 metų konsoliduotųjų finansinių ataskaitų rinkinys:**

Į Konsoliduotųjų finansinių ataskaitų rinkinį (toliau tekste – KFAR) yra įtrauktos visų Savivaldybės kontroliuojamų viešojo sektoriaus subjektų finansinės ataskaitos už 2018 metus, tai:

* 18 biudžetinių įstaigų;
* 2 sveikatos priežiūros įstaigos;
* Savivaldybės iždas.

Taip pat šiame ataskaitų rinkinyje yra įtrauktas finansinis turtas, kurį sudaro savivaldybei priklausantis šių bendrovių ir įstaigų nuosavas kapitalas:

* 3 Savivaldybės kontroliuojamos uždarosios akcinės bendrovės: UAB ,,Kazlų Rūdos komunalininkas“, UAB ,,Kazlų Rūdos šilumos tinklai“, UAB ,,Marijampolės apskrities atliekų tvarkymo centas“;
* 5 Savivaldybės kontroliuojamos viešosios įstaigos, nepriskiriamos prie viešojo sektoriaus subjektų: VšĮ Kazlų Rūdos socialinės paramos centras, VšĮ ,,Kazlų Rūdos verslo inkubatorius“, VšĮ Kazlų Rūdos savivaldybės vaikų dienos centras, VšĮ Nemuno euroregiono Marijampolės biuras, VšĮ Kazlų Rūdos futbolas;
* VšĮ ,,Judrės parkas“.

Ilgalaikio finansinio turto sudėtyje visą dalį (100 proc.) sudaro investicijos į kontroliuojamus ne viešojo sektoriaus ir asocijuotuosius subjektus. Kontroliuojamų akcinių ir uždarųjų akcinių bendrovių, kontroliuojamųjų viešųjų įstaigų, nepriskiriamų prie viešojo sektoriaus jungtinė finansinės būklės ataskaita sudaroma sumuojant visų kontroliuojamų subjektų finansinės būklės ataskaitos finansines eilutes.

Kontroliuojamų viešųjų įstaigų jungtinė finansinės būklės ataskaita sudaryta vadovaujantis 6-ojo VSAFAS 3 priedo reikalavimais.

Kontroliuojamų akcinių ir uždarųjų akcinių bendrovių jungtinė finansinės būklės ataskaita sudaryta vadovaujantis 6-ojo VSAFAS 3 priedo reikalavimais.

**Veiklos auditai**

**- UAB ,,Kazlų Rūdos šilumos tinklai“ administravimo vertinimas (2019-01-11 audito ataskaita Nr. SĮ-02),** kurio tikslas – įvertinti, ar efektyviai organizuojama Uždarosios akcinės bendrovės „Kazlų Rūdos šilumos tinklai“ veikla ir atskleisti veiklos tobulinimo galimybes.

Bendrovės įstatinis kapitalas yra 961 669,00 Eur, kuris padalintas į 33 161 vienetų paprastųjų vardinių akcijų. Vienos akcijos nominali vertė yra 29,00 Eur.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Bendrovės veiklos tikslai**– siekti pelno, efektyviai ir produktyviai vykdant bei vystant ūkinę-komercinę veiklą, racionaliai naudoti Bendrovės turtą bei kitus išteklius, siekti dirbti rentabiliai.

**Bendrovės veiklos objektas**– karšto vandens gamyba ir tiekimas, aprūpinant vartotojus centralizuotai teikiama šiluma, karštu vandeniu, teikiamos šilumos energijos kokybės užtikrinimas pagal galiojančius norminius dokumentus ir jos tiekimo nepertraukiamumas, nuosavo ar nuomojamo nekilnojamojo turto nuoma.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**- UAB ,,Kazlų Rūdos komunalininkas“ turto ir lėšų naudojimo vertinimas (2019-05-24 audito ataskaita Nr. SĮ-04),** kurio tikslas – įvertinti kaip valdomas Uždarosios akcinės bendrovės „Kazlų Rūdos komunalininkas“ turtas ir lėšos.

Bendrovės įstatinis kapitalas yra 329970,24 Eur, kuris padalintas į 11394vienetų paprastųjų vardinių akcijų. Vienos akcijos nominali vertė yra 28,96 Eur.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Bendrovės veiklos tikslas** - vystyti Bendrovės veiklą, siekti maksimalaus Bendrovės veiklos rentabilumo, racionaliai naudoti Bendrovės turtą bei kitus išteklius, siekti pelno, kad būtų patenkinti akcininko turtiniai interesai.

 **Bendrovės veiklos objektai** – daugiabučių ir kitų gyvenamųjų ir negyvenamųjų namų eksploatavimo paslaugos, inžinerinių tinklų ir kitokių komunikacijų eksploatavimas, nekilnojamojo turto valdymas, aplinkos tvarkymas, kelių priežiūros darbai, kitos komunalinės paslaugos, vandens tiekimas, nuotekų tvarkymo paslaugų tiekimas, elektros tiekimas, šilumos ir kitokių energetinių resursų tiekimas, statybos remonto darbai ir kita aptarnavimo veikla.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Atlikus auditus buvo nustatyta, kad** Bendrovės nepasiekė joms keliamo tikslo – vystyti veiklą, siekiant maksimalaus Bendrovių veiklos rentabilumo, racionaliai naudoti Bendrovių turtą bei kitus išteklius, siekti pelno, kad būtų patenkinti akcininko turtiniai interesai, taip pat Viešųjų pirkimų įstatymo 17 str. 2 d. 1 p. perkančiajai organizacijai keliamo tikslo – siekti, kad prekėms, paslaugoms ir darbams įsigyti skirtos lėšos būtų naudojamos racionaliai.

Bendrovių vadovai neužtikrino, kad būtų įgyvendinami Bendrovėms keliami tikslai ir tinkamai atliekamos Bendrovėms nustatytos funkcijos, kad būtų laikomasi teisės aktų reikalavimų, Savivaldybės tarybos sprendimų, Bendrovių įstatų nuostatų.

**II SKYRIUS**

 **AUDITO POVEIKIS**

Vienas svarbiausių audito tikslų – skatinti finansų ir turto valdymo pažangą, spręsti Savivaldybės sistemines problemas, padėti audituojamiems subjektams priimti tinkamus sprendimus dėl audito metu nustatytų neatitikimų ištaisymo, veiklos tobulinimo.

2019 metais užbaigę auditus, audituotiems subjektams[[7]](#footnote-7) pateikėme 52 rekomendacijas:

* dėl vidaus administravimo – 10;
* dėl tvarkų, taisyklių ir kitų vidaus kontrolės procedūrų – 9;
* dėl viešųjų pirkimų –15;
* dėl apskaitos politikos ir kitų apskaitą reglamentuojančių dokumentų – 7;
* dėl lėšų naudojimo ir biudžetinės drausmės – 4;
* dėl turto naudojimo, apskaitos ir inventorizacijos – 7.

Užbaigus auditus ir pateikus rekomendacijas, prasideda kitas ne mažiau svarbus etapas – poauditinė veikla. Stebėjimas po audito – audito proceso etapas, kurio metu atliekame audito ataskaitose pateiktų rekomendacijų įgyvendinimo vertinimą. Nuolatinis dėmesys audito ataskaitose įvardintoms įstaigų veiklos problemoms padeda ne tik greičiau jas išspręsti, bet ir suvaldyti ne vieną nustatytą riziką.

2020 metų kovo 31 d. iš 52 rekomendacijų, teiktų 2019 metais, buvo įgyvendinta 45 rekomendacijos (arba 86,5 proc.). Neįgyvendintų rekomendacijų stebėsena bus vykdoma 2020 metais.

**III SKYRIUS**

**KITA INFORMACIJA**

Mes siekiame didinti audito poveikį, efektyviai naudoti turimus išteklius ir tobulinti darbuotojų profesinę kompetenciją. Skiriame daug dėmesio Tarptautinių audito standartų taikymui atliekamiems auditams. Auditorių darbas neatsiejamas nuo naujovių. Kiekvienų metų pradžioje sulaukiame mokesčių, apskaitos ar kitų teisės aktų naujovių, kurių buvo ir bus visada, o ateityje jų gali būti dar daugiau, todėl reikia gilintis ir mokytis.

Kontrolės ir audito tarnyba 2019 metais siekė su audituojamaisiais subjektais abipusio suinteresuotumo ir pasitikėjimu pagrįstų santykių. Todėl, teikiant šią ataskaitą, noriu padėkoti specialistams, atsakingiems už audituotas ir tikrintas veiklos sritis, padėjusiems gauti reikiamą informaciją, rinkti audito įrodymus audito tikslams pasiekti. Taip pat noriu padėkoti Kontrolės komiteto nariams už skirtą laiką Kontrolės ir audito tarnybos atliktų auditų ir tikrinimų ataskaitų, išvadų svarstymui, už teiktas pastabas ir pasiūlymus.

**Veiklos prioritetai**

Siekti aukštos darbų kokybės ir kuriamų rezultatų poveikio didinimo, kelti profesinę kompetenciją, vykdyti efektyvią, į rezultatus orientuotą veiklą. Prisidėti prie teigiamų pokyčių savivaldybėje, lemiančių skaidrų, racionalų ir ekonomišką išteklių valdymą, stiprinti Tarnybos autoritetą. Kontrolės ir audito tarnyba, įgyvendindama nusistatytus uždavinius ir priemones, deda visas pastangas, kad auditai būtų atliekami pagal Valstybinio audito reikalavimus, kad visos išvados būtų pagrįstos tinkamais įrodymais, o auditų rezultatai ir teiktos rekomendacijos būtų reikšmingi ir padėtų gerinti savivaldybės administravimo paslaugų kokybę bei užtikrintų savivaldybės lėšų ir turto ekonomišką ir efektyvų valdymą.

\_\_\_\_\_\_\_\_\_\_\_\_\_\_

1. Patvirtinta Kazlų Rūdos savivaldybės tarybos 2016-03-16 sprendimu Nr. TS V(11)-2539. [↑](#footnote-ref-1)
2. Patvirtinta Kazlų Rūdos savivaldybės tarybos 2016-09-28 sprendimu Nr. TS V(16)-2696 (ankstesnė redakcija – 2011-10-25 Nr. TS IV(9)-1352). [↑](#footnote-ref-2)
3. Patvirtinta Kazlų Rūdos savivaldybės tarybos 2016-09-28 sprendimu Nr. TS V(16)-2695 (ankstesnė redakcija – 2009-05-22 Nr. TS 20-660). [↑](#footnote-ref-3)
4. Lietuvos Respublikos kontrolieriaus 2002-02-21įsakymas Nr. V-26 su vėlesniais pakeitimais. [↑](#footnote-ref-4)
5. Lietuvos Respublikos vietos savivaldos įstatymo 3 straipsnio 4 dalis (Žin., 1994-07-20 Nr. 55-1049). [↑](#footnote-ref-5)
6. Kontrolės ir audito tarnybos 2019 metų veiklos plano projektui pritarta Savivaldybės tarybos kontrolės komiteto 2018-10-31 posėdyje (protokolo Nr. KK-6). [↑](#footnote-ref-6)
7. Kazlų Rūdos savivaldybės administracijai, Kazlų Rūdos J.Dovydaičio viešąjai bibliotekai, UAB ,,Kazlų Rūdos komunalininkas“ ir UAB ,,Kazlų Rūdos šilumos tinklai“. [↑](#footnote-ref-7)